سپین بولدک کې چاودنې ۳ تنه وژلي ۲۳ ټپیان دي
د کندهار په سپین بولدک ولسوالۍ کې له چاودېدونکو موادو ډک موټر سایکل چاودنې ۳ تنه وژلي او۲۳نور یې ټيان کړي دي.
دغه پېښه نن سې شنبه د سپين بولدک ولسوالۍ په کنج بازار کې سهار څه باندي ۹ بجې رامنځته شوې ده. عیني شاهدان وايې چې له چاودېدونکو توکو ډک موټرسایکل د عامو خلګو په منځ کې چاودنه کړې ده. د کندهار امنیه قوماندان مل پاسوال تادین خان د «زمري میاشتې پر۸مه»اشنا راډیو ته وويل، چاودنه هغه مهال وشول کله چې عام خلګ د څارویو په ګنج کې په پېر او پلور باندې بوخت و. ده زیاته کړه چې په پېښه کې د یوه ماشوم په ګډون ۳ تنه وژل شوي او ۲۳ تنه نور ټپیان دي. تادین خان وويل:"د پېښي ټول قربانیان ملکي وګړي دي چې ټپیان د سپین بولدک پنځوس بستریزه روغتون ته انتقال شوي دي." د سپین بولدک د روغتون ډاکټران وايې چې له پېښې په ور وړل شویو ۲۳ تنو ټپیانو کې د ځينو روغتیايي حالت نازک دی، خو دقیق شمېر يې ونه ښود. د پېښې سیمې ته نږدې د سرحدي قواوو ځيني امنیتي مرکزونه هم موقعیت لري خو د چارواکو په وینا چې امنیتي کسانو ته زیان نه دی رسېدلی. تر اوسه چا د برید مسئولیت په غاړه نه دی اخیستی، خو د کندهار امنیه قومندان دا دولت د مخالفو وسله والو طالبانو کار وباله. سپین بولدک له پاکستان سره پر پوله پرته د کندهار تر ټولو لویه اقتصادي ولسوالۍ بلل کېږي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي